Airbus A340

Airbus A340 je štvormotorové veľkokapacitné („widebody“ dizajn) dopravné lietadlo s dlhým doletom vyrábané spoločnosťou Airbus. Jeho konštrukcia je z veľkej časti zhodná s dvojmotorovým Airbusom A330. Pôvodné varianty mali rovnaký trup a krídla, kým neskoršie verzie sú dlhšie a majú väčšie krídla. 

A340 bol pôvodne navrhnutý ako konkurencia lietadiel Boeing 747, ale posledná verzia priamo konkuruje Boeingom 777 na dlhých a veľmi dlhých tratiach. Prvý variant A340-300 vzlietol prvýkrát 25. októbra 1991. Bolo to prvé štvormotorové lietadlo Airbusu a prvé civilné veľkokapacitné lietadlo s fly-by-wire ovládaním.

História

Koncepcia 
Prvé štúdie modelu boli publikované v roku 1981 v novembrovom vydaní Air International Magazine pod názvom TA11 (zo skratky Twin Aisle, dve uličky).. Podobný názov mali aj A320 (SA9) a A330 (TA9).. Napriek vzrastajúcemu dopytu Lufthansy po modele A320 sa pokračovalo vo vývoji TA11..

Výroba 
Výroba nového Airbusu bola zahájená v roku 1988, pričom  A340 pre dlhé trate sa mal stať vhodným doplnením modelu A320 na krátke trate a A300 pre stredné trate. Podobne, ako pri A320 sa dbalo predovšetkým na jednoduchosť lietadla a prehľadnosť palubnej dosky.. V tom čase najnovšie veľkokapacitné lietadlo Boeingu (dvojmotorový Boeing 767) mal nevýhodu oproti lietadlám ako bol B747 kvôli pravidlám ETOPS: dvojmotorové lietadlo muselo po celú dobu letu zostať dostatočne blízko núdzovým letiskám, aby v prípade poruchy jedného z dvoch motorov mohlo bezpečne pristáť. Štvormotorový A340 bol pokusom vyrobiť novú generáciu konkurentov strojom B747, ktorých by sa netýkali obmedzenia ETOPS. Počas druhej polovici 90. rokov Airbus  presadzoval filozofiu, že 4 motory (Airbusu A340) sú vždy lepšie ako dva motory (Boeingu 777), pretože poskytujú omnoho väčšiu mieru bezpečnosti pri poruche jedného z nich. Ale keď neskôr začali rásť ceny leteckého paliva, začali aerolinky stále viac objednávať konkurenčný B777. V roku 2005 už Airbus získal iba 15 objednávok na A340.

Konštruktéri Airbusu navrhovali A340 súčasne s dvojmotorovým A330: oba stroje zdieľajú zhodné krídlo, podobnú konštrukciu trupu a oba používajú vyspelú avioniku vyvinutú pôvodne pre A320.

Pôvodným zámerom bolo použiť novo vyvíjané (superfan) motory IAE (International Aero Engines), ale spoločnosť IAE ich vývoj zrušila, a tak boli použité motory CFMI CFM56-5C4. Keď v roku 1991 vzlietol prvý A340, konštruktéri zistili závažnú chybu v konštrukcii krídla: nebolo dostatočne pevné, aby unieslo vonkajšie motory bez skrútenia a kmitania. Aby sa tomu zabránilo, bolo vyvinuté špeciálne „zaoblenie“ spodnej časti krídla nazvané plastron, ktoré upravuje prúdenie vzduchu okolo pylónov. Takto upravený A340 bol uvedený do prevádzky v roku 1993 spoločnosťami Lufthansa a Air France.

Do októbra 2005 bolo objednaných celkovo 385 strojov A340 a z toho 310 už bolo dodaných.

V januári 2006 Airbus oznámil, že plánuje vývoj zväčšenej verzie A340, nazvanej A340E (E ako enhanced – zväčšený), ako reakciu na znižujúci sa predaj typu, konkurenciu nových verzií Boeingu 777 a vzrastajúce ceny leteckého paliva. V roku 2005 Boeing získal 154 objednávok na svoj model 777, zatiaľ čo Airbus iba 15 na A340. Airbus tvrdí, že zväčšený A340 bude hospodárnejší ako staršia verzia A340 a bude schopný efektívne konkurovať Boeingu 777.

Varianty 
Airbus pôvodne ponúkal dve verzie modelu A340, A340-200 a A340-300. A340-200 bola kratšia ako A340-300 a mala menšiu kapacitu, ale dlhší dolet. V roku 1997 Airbus začal výrobu predĺžených verzií A340 s novým väčším krídlom – verzia 500 s veľmi dlhým doletom a verzia 600 s vyššou kapacitou. Obe verzie vstúpili do služby v roku 2002.

A340-200 

Verzia A340-200 mala s 261 miestami pre cestujúcich v troch triedach dolet 13 000 km a s 239 miestami 14 800 km. Bola poháňaná štyrmi dvojprúdovými motormi CFMI CFM56-5C. A340-200 sa vyrábala od roku 1987 a po prvýkrát vzlietla 1. apríla 1992. Táto verzia sa príliš dobre nepredávala a už sa nevyrába.

A340-8000 
A340-8000 je variant A340-200 so zväčšenou kapacitou palivových nádrží, ktoré zväčšili maximálnu vzletovú hmotnosť (MTOW) lietadla na 275 ton. Dolet s 232 cestujúcimi v troch triedach je 15 000 km. Pohon zabezpečujú štyri dvojprúdové motory CFMI CFM56-5C4 každý s ťahom 151 kN. Objednaný bol iba jeden exemplár brunejským sultánom, ktorý bol vyrobený, ale nebol dodaný. 

Ďalšie A340-200 boli neskôr upravované tzv. balíčkami zlepšujúcimi výkon (performance improvement packages, PIP), ktoré im umožňujú dosiahnuť podobné výkony. Také stroje sa označujú A340-213X.

A340-300 

A340-300 má kapacitu 295 cestujúcich v troch triedach a dolet 12 400 km. Je to pôvodná verzia typu A340, ktorá po prvýkrát vzlietla 25. októbra 1991 a do služby v Lufthanse a Air France vstúpila v marci 1993. Je poháňaná štyrmi dvojprúdovými motormi CFMI CFM56-5C. Podľa neoverených správ má táto verzia nízku rýchlosť stúpania v porovnaní s ostatnými verziami A340 a konkurenčnými typmi Boeingu.

Priamym konkurentom tejto verzie je Boeing 777-200ER.

A340-313X, -313E 
A340-313X je verzia A340 so zvýšenou hmotnosťou po prvýkrát dodaná pre Singapore Airlines v apríli 1996 (dnes už Singapore Airlines túto verziu neprevádzkujú). A340-313E bola po prvýkrát dodaná pre Swiss International v roku 2003. Obe verzie majú MTOW medzi 271 a 275 tonami a typický dolet s 295 cestujúcimi medzi 13 100 km a 13 500 km. Pohon zabezpečujú motory CFMI CFM56-5C4 s ťahom 151 kN.

A340-500 

A340-500 bolo civilné dopravné lietadlo s najdlhším doletom na svete (KC-10 Extender je sériovo vyrábané lietadlo s najdlhším doletom na svete) až do predstavenia Boeingu 777-200LR „Worldliner“ na začiatku roka 2006. S 313 cestujúcimi v troch triedach má dolet viac ako 16 000 km. Napr. Singapore Airlines prevádzkujú tento model na svojej nonstop linke z Newarku v New Jersey do Singapuru, 18 hodín trvajúca cesta je najdlhší pravidelný, non-stop komerčný let na svete. Lietadlá na tejto linke lietajú so zníženým množstvom nákladu, s menším množstvom cestujúcich a s prídavnými palivovými nádržami. Hovorí sa, že A340-500 môže letieť z Londýna až priamo do Perthu v Austrálii.. Táto verzia A340 uskutočnila svoj prvý let 11. februára 2002 a letové certifikáty získala 3. decembra 2002. Prvým zákazníkom bola spoločnosť Emirates.

V porovnaní s A340-300 má A340-500 o 3,3 m dlhší trup, zväčšenú plochu krídla, výrazne zväčšenú kapacitu palivových nádrží (o 50%), mierne vyššiu cestovnú rýchlosť, väčšiu vodorovnú chvostovú plochu a menšiu zvislú chvostovú plochu. Rovnako ako 777-300 má aj A340-500/-600 kamery, ktoré pomáhajú pilotom pri rolovaní na letisku. A340-500 poháňajú štyri dvojprúdové motory Rolls-Royce Trent 553 každý s ťahom 236 kN.

Airbus ponúka aj verziu so zvýšenou hmotnosťou A340-500HGW (High Gross Weight), ktorá má dolet 16 700 km a maximálnu vzletovú hmotnosť (MTOW) 380 ton. Používa rovnakú zosilenú konštrukciu a zväčšenú kapacitu palivových nádrží ako A340-600HGW.

Priamym konkurentom je model Boeingu 777-200LR, ktorý vstúpil na trh vo februári 2006.

A340-600 

A340-600 bol navrhnutý ako náhrada za dosluhujúce Boeingy 747 prvej generácie. Dokáže prepraviť 380 cestujúcich v troch triedach (419 v dvoch triedach) na vzdialenosť 13 900 km. Ponúka teda prepravu rovnakého množstva pasažierov ako 747, ale s dvojnásobným nákladovým priestorom a nižšími nákladmi. Prvý let A340-600 uskutočnil 23. apríla 2001. Vo Virgin Atlantic začal pravidelnú prevádzku v auguste 2002. Cathay Pacific používa tieto lietadlá na svojich nonstop linkách medzi Hongkongom a New York City (JFK), kde však sú prenajaté stroje A340-600 od roku 2007 nahradené novými Boeingami 777-300ER.

A340-600 je o viac ako 10 m dlhší ako základná verzia -300, vďaka čomu je najdlhším dopravným lietadlom na svete (je o viac ako 4 m dlhší ako Boeing 747-400, ale v budúcnosti bude prekonaný novou nákladnou verziou 747-8). Je poháňaný štyrmi dvojprúdovými motormi Rolls-Royce Trent 556 každý s ťahom 249 kN. Pod trupom má navyše pridaný štvorkolesový podvozok, ktorý mu pomáha zvládnuť zvýšenú maximálnu vzletovú hmotnosť (MTOW). 

Prvých sedem strojov A340-600 bolo dodaných s príliš ťažkými krídlami. Zákazníkovi (Virgin Atlantic) na jeho žiadosť boli dodané nové lietadlá a pôvodné stroje boli za zníženú cenu dodané spoločnostiam Iberia Airlines a Cathay Pacific.

14. apríla 2006 úspešne prešiel certifikačným procesom nový variant Airbusu A340-600 so zvýšenou maximálnou vzletovou hmotnosťou (MTOW = 380 ton) a dlhším doletom (14 600 km). Verzia nesie označenie A340-600HGW („High Gross Weight“). Používa zosilnenú konštrukciu, zväčšenú kapacitu palivových nádrží a pri výrobe sa využívajú nové technológie (napr. zvarovanie laserovým lúčom). Prvým zákazníkom bol Qatar Airways v lete 2006, potom nasledovala Lufthansa, Virgin Atlantic a Etihad Airways. Prvý let tejto verzie sa uskutočnil 18. novembra 2005..

Priamym konkurentom je model Boeingu 777-300ER.

Technické údaje

Súhrn nehôd 
Stav k 23. augustu 2021:

Totálne straty 

Typ A340 doposiaľ nemal žiadnu haváriu, pri ktorej by zahynul človek, ale šesť lietadiel bolo zničených:
 Air France A340-211 (F-GNIA): 20. januára 1994 lietadlo Air France A340-211 (F-GNIA) zhorelo počas údržby na letisku Charlesa de Gaulla.
 24. júl 2001, A340-312 spoločnosti Sri Lankan Airlines bolo zničené na zemi príslušníkmi hnutia Tamilskí tigri v Kolombe, Srí Lanka, spoločne s A320-200, dvoma A330-243 a letkou vojenských lietadiel. Ďalšie dve lietadlá, A320 a A340, boli poškodené, ale neskôr opravené..
 Let Air France č. 358: 2. august 2005 všetkých 297 cestujúcich a 12 členov posádky prežilo haváriu a následný oheň svojho A340-300 (F-GLZQ), ktorý v búrke prešiel ranvej 24L na Pearsonovom medzinárodnom letisku v Toronte. Lietadlo zišlo do potoka Etobicoke (Etobicoke Creek) a rozlomilo sa. 43 ľudí sa zranilo, niektorí z nich vážne, pretože niektoré záchranné kĺzavky nefungovali tak, ako mali. To prinútilo niektorých cestujúcich zoskočiť zo skoro štvormetrovej výšky na zem..
 15. november 2007 – Airbus A340-642X (v.č. 856) výrobnej značky F-WWCJ bol vážne poškodený počas pozemnej skúšky motorov na letisku v Toulouse. Novo vyrobené lietadlo malo byť za šesť dní predané leteckej spoločnosti Etihad Airways. Pri rutinnej skúške sa zle zabrzdený stroj rozbehol a narazil do betónového múru. Na palube bolo zranených päť ľudí, z toho traja vážne. Lietadlo bolo nakoniec odpísané.
 9. november 2007 - Let 6463 Iberia pri pristaní v Quito prešiel dráhu a poškodil podvozok.
 11. jún 2018 - A340-300 Lufthansa (D-AIFA) vo Frankfurte začal horieť od ťažného auta, nikto nebol zranený no lietadlo bolo odpísané.

Ďalšie havárie 
 A340-311 spoločnosti Virgin Atlantic Airways bol 5. novembra 1997 prinútený pristáť na londýnskom letisku Heathrow s pravým podvozkom zatiahnutým. Pri pristávaní skolaboval aj ľavý podvozok. Všetkých 100 cestujúcich bolo nezranených a lietadlo bolo počas 28 dní opravené.
 Podvozok stroja A340-211 spoločnosti Sabena skolaboval počas pristáta na bruselskom letisku 29. augusta 1998. Pravá vodorovná chvostová plocha bola zničená.
 9. apríla 2004 A340-313X spoločnosti Emirates vyšlo z dráhy pri vzlete z medzinárodného letiska v Johannesburgu. Obaja piloti neboli zvyknutí na tento ľahší variant Airbusu. Pri príkaze „zdvihnúť“ pilot pritiahol riadiaci joystick. Podľa správy aeroliniek sa ale „približne šesť alebo sedem sekúnd nos lietadla nepohol hore“. Nos sa nakoniec hore pohol, ale lietadlo sa ešte od zeme neodlepilo. Posádka počula hluk, nastavila výkon motorov na maximum a asi po dvoch sekundách lietadlo vzlietlo. Správa letiska oznámila, že 25 prahových a približovacích svetiel a povrch vzletovej dráhy boli poškodené, keď lietadlo prešlo koniec dráhy 21R. Vypočítaná rýchlosť odlepenia nosového podvozku bola očividne príliš nízka, a tak systém fly-by-wire radšej držal lietadlo na zemi ako by riskoval pretočenie. Pilot už pred tým, počas lietania na simulátore, dostal zlé inštrukcie o rýchlosti potrebnej k odlepeniu nosového podvozku. Po vyšetrení udalosti za to Airbus kritizoval spoločnosť Emirates.

Objednávky a hlavní používatelia

Zdroj

Referencie

Iné projekty

Externé odkazy 
 Rodina lietadiel Airbus
 História a obrázky Airbus A340-300
 Aircraft-Info.net – Airbus A340-200
 A340 fan site
 Ako postaviť Airbus A340-600 za 340 sekúnd (video)

Lietadlá Airbus
Medzinárodné projekty dopravných lietadiel